钦定古今图书集成/明伦汇编/氏族典/第111卷 > 崔彦穆
## 钦定古今图书集成/明伦汇编/氏族典/第111卷 > 崔彦穆

按《周书崔彦穆传》，彦穆，字彦穆，清河东武城人也。魏
司空安阳侯林之九世孙。幼明悟，神彩卓然。年十五，
与河间邢子才、京兆韦孝宽俱入中书学。魏吏部尚
书陇西李神儁有知人之鉴，见而叹曰：“王佐才也。”永
安末，除司徒府参军事，转记室，迁大司马从事中郎。
魏孝武西迁，彦穆时不得从。大统三年，乃与兄彦珍
于成皋举义。孝武嘉之，拜镇东将军、金紫光禄大夫、
荥阳郡守。四年，兼行右民郎中、颍川邑中正，赐爵千
乘县侯。十四年，加使持节、车骑大将军、仪同三司、散
骑常侍、司农卿。世宗初，进骠骑大将军、开府仪同三
司。俄拜安州总管、十一州诸军事、安州刺史。入为御
正中大夫。陈氏请敦邻好，诏彦穆使焉。转民部中大
夫，进爵为公。天和三年，复为使主，聘于齐。使还，除金
州总管、七州诸军事、金州刺史，进位大将军，寻征拜
小司徒。大象二年，宣帝崩，隋文帝辅政，三方兵起，以
彦穆为行军总管。及事平，文帝以彦穆为襄州总管、
六州诸军事、襄州刺史，加授上大将军，进爵东郡公。
顷之除名，寻复官爵。隋开皇元年卒。